b"\n_START_ARTICLE_\nDeprisa, deprisa\n_START_SECTION_\nArgument\n_START_PARAGRAPH_\nLa pel\xc2\xb7l\xc3\xadcula narra la hist\xc3\xb2ria de quatre amics, especialment la de la parella formada per \xc3\x81ngela i Pablo, la majoria d'ells provinents d'un ambient marginal i que troben diversi\xc3\xb3 en els robatoris a m\xc3\xa0 armada, robatoris que a poc a poc es van convertint en cops m\xc3\xa9s grans i arriscats._NEWLINE_Mentrestant, tots quatre porten una vida ap\xc3\xa0tica, i \xc3\xbanicament es dediquen a veure passar el temps, gaudir de la seva companyia i utilitzar les drogues com a via d'escapament. Un reflex clar de l'impacte i generalitzaci\xc3\xb3 de l'\xc3\xbas de l'hero\xc3\xafna a l'Espanya de finals dels anys 1970 i principis dels anys 1980.\n_START_SECTION_\nAn\xc3\xa0lisi\n_START_PARAGRAPH_\nDeprisa, deprisa \xc3\xa9s un cru i trist retrat d'una generaci\xc3\xb3 que es troba en una cru\xc3\xaflla existencial, que lluita per trobar un cam\xc3\xad en un ambient de transformaci\xc3\xb3 i revoluci\xc3\xb3 social, el de l'Espanya acabada de sortir de quaranta anys de dictadura i el seu cam\xc3\xad cap a la democr\xc3\xa0cia. Aquesta \xc3\xa9s la dicotomia que es reflecteix en la imatge recurrent dels trens que travessen l'horitz\xc3\xb3, una visi\xc3\xb3 perenne del suburbi d'habitatge p\xc3\xbablic d'extraradi, on Pablo i \xc3\x81ngela viuen, una bifurcaci\xc3\xb3 visual que il\xc2\xb7lustra, la seva marginalitat socioecon\xc3\xb2mica i posa en evid\xc3\xa8ncia la seva fissura moral irreparable._NEWLINE_La pel\xc2\xb7l\xc3\xadcula copsa el desarrelament causat per un retard en el creixement moral, una generaci\xc3\xb3 perduda que ha assolit la majoria d'edat en un moment de profundes transformacions pol\xc3\xadtiques i culturals. La imprud\xc3\xa8ncia i la recerca d'emocions dels joves antiherois de Carlos Saura a Deprisa, Deprisa, ens mostra les cicatrius d'una vida viscuda en la perif\xc3\xa8ria, a\xc3\xafllada de la tirania institucional i el sentit de l'ordre heretat del franquisme i sistem\xc3\xa0ticament menyspreat per la seva associaci\xc3\xb3 amb la dictadura.Carlos Saura va dir que era una pel\xc2\xb7l\xc3\xadcula rom\xc3\xa0ntica, en el sentit hist\xc3\xb2ric de la paraula, com ho expressava la perspectiva del segle XIX: rebel\xc2\xb7lia davant la societat i les seves regles. En la pel\xc2\xb7l\xc3\xadcula, els quatre protagonistes s'enfronten contra un sistema que rebutgen i els rebutja.\n_START_SECTION_\n\xc3\x88xit\n_START_PARAGRAPH_\nDeprisa, deprisa va ser molt ben acollida pel p\xc3\xbablic. A Madrid va tenir excel\xc2\xb7lents cr\xc3\xadtiques i va ser l'\xc3\xa8xit m\xc3\xa9s gran del productor El\xc3\xadas Querejeta durant els seus quinze anys de col\xc2\xb7laboraci\xc3\xb3 amb Carlos Saura. El 1981 va guanyar l'\xc3\x93s d'Or de Berl\xc3\xadn. Tot i aix\xc3\xad, hi va haver alguns cr\xc3\xadtics que van valorar la pel\xc2\xb7l\xc3\xadcula com una de les pitjors de la cinematografia de Carlos Saura. Tamb\xc3\xa9 va ser el centre d'una gran pol\xc3\xa8mica. A Fran\xc3\xa7a i a l'Alemanya occidental es va prohibir perqu\xc3\xa8 consideraven que glorificava la viol\xc3\xa8ncia i la cultura de les drogues. Posteriorment, per\xc3\xb2, va ser admesa, amb classificacions restrictives, en ambd\xc3\xb3s pa\xc3\xafsos._NEWLINE_A Espanya, el diari conservador ABC va criticar la pel\xc2\xb7l\xc3\xadcula pel seu realisme social i va acusar Saura de pagar els seus actors amb drogues dures. Saura va negar l'acusaci\xc3\xb3 dient que el seu repartiment estava format per delinq\xc3\xbcents reals, entre ells Jes\xc3\xbas Arias, \xc3\xa0lies el Susi,, que utilitzava permisos carceraris i que coneixia sistemes millors per obtenir les drogues, i Jos\xc3\xa9 Antonio Valdelomar, un delinq\xc3\xbcent que  cometia atracaments habitualment."